**Păsărica**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– Albă păsărică!

Ce stai singurică

Lângă cuibul tău?

Nu-i ziua senină,

Sau nu curge lină

Apa la pârău?

De ce plângi cu jale?

Vezi surorile tale

Cum se veselesc.

Prin luncile-umbroase

Vezi cât de voioase

Zbor şi ciripesc!

Ce durere, spune,

Ce dor greu supune

Inimioara ta,

De stai singurică,

Dragă păsărică,

Şi nu poţi cânta?

– Frate, în depărtare

O pajură mare

Se-nalţă mereu.

Gheara-i se lungeşte,

Ochiu-i se ţinteşte

Tot spre cuibul meu.

Apa-i lină, frate,

Frunza lin se bate

În codru-nflorit.

Dar cuibu-mi jos cade

Că de mult îl roade

Un şarpe cumplit!